**Felvidéki misszió, lelkészi jelentés – *Dechertné Ferenczy Erzsébet***

**Sajógömör 2014. augusztus 1. – december 31.**

**Áldom az Urat minden időben, dicsérete mindig ajkamon van. Dicsekedik lelkem az Úrban; s hallják ezt a szegények és örülnek. Dicsőítsétek velem az Urat, és magasztaljuk együtt az ő nevét. Zsolt 34,1-3**

Ebben a néhány Zsoltár-versben benne van mindaz, amivel tele van a szívem, amikor az elmúlt néhány hónapra visszatekintek. Tele van a szívem hálával Isten iránt, hogy megajándékozott ezzel a csodálatos fordulattal életemben, hogy ebben a Felvidéki magyar gyülekezetben kezdhettem meg szolgálatomat az elmúlt év augusztusában. Többen mondták, és én is így érzem: CSODA ez, Isten hatalmas csodája! Nekem személy szerint ez azt jelenti, hogy Isten nagy családjának, az Egyháznak az a része, az a kicsi nyája került most egészen testközelbe hozzám, a Felvidéki magyar evangélikusság, amelyre eddig többnyire csak távolról gondolhattam, amellyel eddig leginkább csak lélekben, az imádságon keresztül volt kapcsolatom. Most itt vagyok és tanúskodhatok arról, hogy Istennek mennyire kedves a „kicsiny nyáj”, hogy ő nem mondott le és nem mond le erről a sokat küzdött és szenvedett, sokszorosan is kisebbségben és diasporában, szétszórtságban élő népéről, a felvidéki magyar evangélikusokról. Nem mond le erről a nyájról, sőt csodálatos terve van vele: meg akarja újítani, erősíteni és azt akarja, hogy ez a kicsiny nyáj hirdesse, tükrözze az ő nagy dicsőségét.

Isten útjai csodálatosak és titokzatosak. Egyedül Ő tudja, hol és mikor kezdődött, hogyan bontakozott ki az a történet, amely idáig vezetett. Egy biztos, valahol ott a kezdetnél nagy szerepe volt ebben Egyed Aladárnak, akit ugyan személyesen nem ismerhettem, de írásai nagy hatással voltak rám. Néhány évvel azután, hogy elkezdtem a lelkészi szolgálatot, névnapi ajándékul adta kezembe a „Küzdő, szenvedő, építő ember” című, róla szóló könyvet édesapám ezzel a beírással: „Az Istenben boldogult Egyed Aladár első principálisom volt Cegléden. Testvér a Krisztusban, aki mellett öröm volt a szolgálat útján elindulni. Lángolt a szíve, szerette Urát, Krisztusát, szerette evangélikus egyházát, szerette magyar népét, hazáját. Csendes szívvel, megbékült lélekkel hordozta a keresztet, amit Urától kapott. A személyiségéből kapott ajándékok beleépültek az életembe, Igen hálás vagyok érte Istennek! Segítsen ez a könyv szent szolgálatodban, kereszthordozásodban, drága magyar néped szeretetében. Az Úr 1986. évének november havában, Erzsébet napján: Édesapád” Sajógömör, Tornalja, Bánréve, Komárom, Somorja, Kassa – ezek a nevek ekkor szólaltak meg először számomra. Többször kézbevettem ezt a könyvet, de egyes napló-részleteket soha nem tudtam sírás nélkül olvasni…. A Felvidék iránti „szerelem” valószínűleg ezzel kezdődött.

És majdnem 30 évvel később, most itt vagyok és hirdethetem Isten szeretetének jó hírét, taníthatom a gyerekeket és szerethetem azokat, akiket eddig távolról szerettem! Hát nem csodálatos a mi hatalmas Istenünk?

**Dicsőítsétek velem az Urat és magasztaljuk együtt az ő nevét!** Adjunk hálát neki azért, hogy megtartotta ezt a gyülekezetet több más Felvidéki gyülekezettel együtt! Hogy több, mint 90 évvel Trianon után hangzik az evangélium anyanyelvünkön és vannak, akik összegyűlnek az Ige hallgatására! Magasztaljuk Istent azért, mert neki csodálatos tervei vannak Felvidék magyar evangélikusaival! Köszönjük meg neki, hogy gyülekezetünket meg akarja tartani, erősíteni és küldetést ad nekünk. Köszönjük meg neki, hogy mindnyájan eszközök lehetünk az Ő kezében. Adjunk hálát Istennek azért, hogy meghallgatta és meghallgatja a gyülekezeteinkért, értünk és minden hittestvérünkért mondott imádságokat. És imádkozzunk, könyörögjünk mi magunk is a felvidéki magyar evangélikus szolgálatért, misszióért, és azért, hogy adjon Isten szolgálattevőket, hívjon el minél több munkást az ő aratásába.

Lelkészi jelentésemhez mellékelem hónapokra lebontva a beszámolót az elvégzett szolgálatokról. Ami Isten akarata szerint történt, ami építő, erősítő szolgálat volt, azért egyedül Istené a dicsőség, legyen rajta az ő áldása. Legyen áldott az Úr, az örök magvető, aki sokféle formában vetette az Ő országának magvait az elmúlt időszakban is. Ahol eredmény volt, az nem a mi munkánknak köszönhető, hanem az IGE erejének, a Szentlélek művének.

Mindarra pedig, amit elmulasztottam, nem vettem észre, amiben hibáztam, a saját elgondolásaimat követtem, az Ő akarata helyett, arra Isten bocsánatát kérem. Igaz rám Isten ítélete, hogy „haszontalan szolgák vagyunk”, de kérem Őt, hogy adja nekem és mindnyájunknak erejét, hogy megbecsüljünk minden alkalmat, hogy életünkkel és szavainkkal tanúskodjunk róla, hogy hirdessük igéjét „alkalmas és alkalmatlan időben.”

Isten kegyelme maradjon velünk! Ámen.

Sajógömör, 2015. január 16.